Source: https://hircenter.info/elnapolta-a-roman-legfelsobb-birosag-dragnea-masodik-korrupcios-perenek-fellebbviteli-targyalasat/4720598
Timestamp: 2020-06-05 10:23:51+00:00

Document:
Elnapolta a román legfelsőbb bíróság Dragnea második korrupciós perének fellebbviteli tárgyalását - HírCenter.info
Elnapolta a román legfelsőbb bíróság Dragnea második korrupciós perének fellebbviteli tárgyalását
Bukarest, 2019. április 15., hétfő (MTI) - Május 20-ra napolta el a román legfelsőbb bíróság öttagú bírói tanácsa hétfőn Liviu Dragnea második korrupciós perének fellebbviteli tárgyalását, miközben az épület előtt a szociáldemokrata (PSD) pártelnök több száz szimpatizánsa mellette, több tucatnyi bírálója pedig ellene tüntetett.
A mostani halasztást a védelem kérte arra hivatkozva, hogy addig megszülethet a PSD-elnök ügyét - és további 170 korrupciós ügyet - érintő alkotmánybírósági döntés arról, hogy szabályos összetételű volt-e az első fokon eljáró háromtagú bírói tanács.
A PSD elnökét tavaly júniusban három és fél év letöltendő börtönbüntetésre ítélte hivatali visszaélésre való felbujtásért a román legfelsőbb bíróság egy háromtagú bírói tanácsa, elrendelve korábbi felfüggesztett ítélete letöltését. A bukaresti kormányt háttérből irányító politikus számára ennek a pernek a kimenetelétől függ személyes szabadsága és hatalmának megőrzése, miután 2016-ban már elmarasztalták egy korrupciós ügyben, amiért akkor két év felfüggesztett börtönbüntetésre ítélték.
A pernek - az ország egyik legnagyobb hatalommal rendelkező politikusáról lévén szó - kiemelt belpolitikai tétet kölcsönzött az a tény, hogy támadási felületként szolgál a jobboldal és főleg Klaus Iohannis államfő számára. Az elnök és a korrupcióellenes jelszavakat hangoztató civilek szerint a PSD-kormány legfőbb elfoglaltsága, hogy az igazságügyi törvények módosításával megmentse Dragneát a börtöntől, erre hivatkozva pedig több mint két éve tüntetők tízezreit - olykor százezreit - tudták mozgósítani a kormány ellen.
A legfelsőbb bíróság épülete előtt hétfőn is több tucatnyi újságíró, és több száz tüntető várt Dragneára. A hangoskodás és dulakodás közepette a csendőrségnek csak nehezen sikerült utat nyitnia a vádlott számára.
Hétfőn a bíróság meghallgatta Dragnea vallomását, aki ártatlannak mondta magát, a korrupcióellenes ügyészség (DNA) vádiratát pedig politikai leszámolásnak minősítette. A vádhatóság szerint 2006 és 2013 között, amikor a Teleorman megyei tanács, illetve a PSD megyei elnöke volt, Dragnea utasítására fizettek a megyei tanács költségvetéséből két olyan alkalmazottat, akik nem a gyermekvédelmi igazgatóságnál, hanem valójában a PSD megyei szervezeténél dolgoztak.
A PSD elnökének fellebbviteli tárgyalása tavaly októberben kezdődött, de az eljárást számos procedurális kifogás hátráltatta. Ha május 20-án sem születik jogerős ítélet, Dragnea további hónapokat nyerhet, ugyanis az ügyét tárgyaló bírói tanács egyik tagja júniustól nyugdíjba vonul, így egy új összetételű bírói tanácsnak a bizonyítási eljárást elölről kell kezdenie.
Visszakerülhet eredeti tulajdonosához a II. világháború idején eltulajdonított két Waldmüller-portré
Monte-carlói tenisztorna - Fucsovics a második fordulóban - FRISSÍTETT (új: nyilatkozat)
Budapesten rendezik meg a Filmarchívumok Nemzetközi Szövetségének kongresszusát
Venezuelai válság - Kína visszautasítja az amerikai vádakat a válságban játszott szerepéről
Líbia - Líbiai miniszterelnök: 800 ezer migráns indulhat el Líbiából.
Dízelbotrány - Vádat emeltek Németországban a Volkswagen-csoport volt vezetője ellen
Euroliga négyes döntő - Súlyos sérülést szenvedett a Kurszk legjobbja
Modern városok - Elkészült a győri állatkert új bejárata, valamint a zsiráf- és az orrszarvúház
Agrár Szakma Sztár fesztivált rendeznek a Hungexpón Budapesten
Tuniszi tenisztorna - Balázs Attila győzelemmel hangolt Budapestre
Az LMP társadalmi egyeztetést kezdett a hitelkárosultakat segítő tervezetéről
A belga kiberbiztonsági ügynökség szerint a Huawei nem jelent biztonsági kockázatot

References: bíróság 
 bíróság 
 bíróság 
 bíróság 
 bíróság 
 bíróság